CELEX: 32008R0571
Language: mt
Date: 2008-06-19 00:00:00
Title: Regolament tal-Kummissjoni (KE) Nru 571/2008 tad- 19 ta’ Ġunju 2008 li jemenda l-Anness III tar-Regolament (KE) Nru 999/2001 tal-Parlament Ewropew u tal-Kunsill fir-rigward tal-kriterji għal reviżjoni tal-programmi ta’ monitoraġġ annwali dwar il-BSE Test b’relevanza għaż-ŻEE

20.6.2008   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 161/4
               
            REGOLAMENT TAL-KUMMISSJONI (KE) Nru 571/2008
      tad-19 ta’ Ġunju 2008
      li jemenda l-Anness III tar-Regolament (KE) Nru 999/2001 tal-Parlament Ewropew u tal-Kunsill fir-rigward tal-kriterji għal reviżjoni tal-programmi ta’ monitoraġġ annwali dwar il-BSE
      (Test b’relevanza għaż-ŻEE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabbilixxi regoli għall-prevenzjoni, l-kontroll u l-eradikazzjoni ta’ ċertu enċefalopatija sponġiformi li tinxtered (1), u b’mod partikolari l-ewwel paragrafu ta’ l-Artikolu 23 tiegħu,
      Billi:
      
                  (1)
               
               
                  Ir-Regolament (KE) Nru 999/2001 jistabbilixxi regoli għall-prevenzjoni, l-kontroll u l-eradikazzjoni ta’ enċefalopatiji sponġiformi li jinxterdu (TSEs) fl-annimali. Dan jistipula li kull Stat Membru jrid iwettaq programm ta’ monitoraġġ annwali għal TSEs imsejjes fuq sorveljanza attiva u passiva.
               
            
                  (2)
               
               
                  L-Artikolu 6(1b) tar-Regolament (KE) Nru 999/2001 jistipula li Stati Membri li jistgħu juru t-titjib tal-qagħda epidemjoloġika fit-territorju tagħhom jistgħu japplikaw biex il-programmi ta’ monitoraġġ annwali tagħhom jiġu rriveduti.
               
            
                  (3)
               
               
                  Bosta Stati Membri fejn ġiet osservata xejra pożittiva fil-qagħda epidemjoloġika fir-rigward ta’ l-enċefalopatija sponġiformi bovina (BSE) esprimew interess fir-reviżjoni tal-programm ta’ monitoraġġ tal-BSE annwali tagħhom. Biex dawn l-Istati Membri jkunu jistgħu jibagħtu talba lill-Kummissjoni għal reviżjoni tal-programmi tagħhom ta’ monitoraġġ tal-BSE, huwa meħtieġ li jiġu stabbiliti l-kriterji għat-turija ta’ titjib fil-qagħda epidemjoloġika tal-BSE.
               
            
                  (4)
               
               
                  Dawn il-kriterji huma indikaturi epidemjoloġiċi li għandhom l-għan jevalwaw b’mod kwantifikat l-evoluzzjoni tal-qagħda tal-BSE fi Stati Membri tul is-snin.
               
            
                  (5)
               
               
                  Għal raġunijiet ta’ ċarezza u konsistenza, dawn il-kriterji għandhom jiġu stabbiliti fl-Anness III tar-Regolament (KE) Nru 999/2001.
               
            
                  (6)
               
               
                  Ir-Regolament (KE) Nru 999/2001 għandu għalhekk jiġi emendat skond dan.
               
            
                  (7)
               
               
                  Il-miżuri stipulati f’dan ir-Regolament huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
               
            ADOTTAT DAN IR-REGOLAMENT:
      Artikolu 1
      L-Anness III tar-Regolament (KE) Nru 999/2001 huwa emendat skond l-Anness ta’ dan ir-Regolament.
      Artikolu 2
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
      
         Dan ir-Regolament għandu jorbot fl-intier tieghu u jkun applikabbli direttament f’kull Stat Membru.
         Magħmul fi Brussell, 19 ta’ Ġunju 2008.
         
            
               Għall-Kummissjoni
            
            Androulla VASSILIOU
            
               Membru tal-Kummissjoni
            
         
      
      
         (1)  ĠU L 147, 31.5.2001, p. 1. Ir-Regolament kif emendat l-aħħar bir-Regolament tal-Kummissjoni (KE) Nru 357/2008 (ĠU L 111, 23.4.2008, p. 3).
      
         ANNESS
         Fil-Parti I tal-Kapitolu A ta’ l-Anness III tar-Regolament (KE) Nru 999/2001, jiżdied il-punt 7 li ġej:
         
            “7.   Reviżjoni tal-programmi ta’ monitoraġġ annwali dwar il-BSE (programmi ta’ monitoraġġ tal-BSE), kif stipulat fl-Artikolu 6(1b)
            7.1.   Applikazzjonijiet ta’ l-Istati Membri
            Applikazzjonijiet mibgħuta lill-Kummissjoni mill-Istati Membri għal reviżjoni tal-programm tagħhom ta’ monitoraġġ annwali tal-BSE għandhom jinkludu mill-inqas dan li ġej:
            
                        (a)
                     
                     
                        tagħrif dwar is-sistema ta’ monitoraġġ annwali tal-BSE fis-seħħ matul il-perjodu preċedenti ta’ sitt snin fit-territorju ta’ l-Istat Membru, inkluża dokumentazzjoni dettaljata li tipprovdi konformità mal-kriterji epidemjoloġiċi stipulati fil-punt 7.2;
                     
                  
                        (b)
                     
                     
                        tagħrif dwar is-sistema ta’ identifikazzjoni u traċċabbiltà bovina, kif imsemmi fil-punt (b) tat-tielet sottoparagrafu ta’ l-Artikolu 6(1b), fis-seħħ matul il-perjodu preċedenti ta’ sitt snin fit-territorju ta’ l-Istat Membru, inkluża deskrizzjoni dettaljata tat-tħaddim tad-database kompjuterizzata kif imsemmi fl-Artikolu 5 tar-Regolament (KE) Nru 1760/2000 tal-Parlament Ewropew u tal-Kunsill (*);
                     
                  
                        (ċ)
                     
                     
                        tagħrif dwar projbizzjonijiet fuq l-għalf ta’ l-annimali matul il-perjodu preċedenti ta’ sitt snin fit-territorju ta’ l-Istat Membru, inkluża deskrizzjoni dettaljata ta’ l-infurzar tal-projbizzjoni ta’ l-għalf għal annimali miżmuma fl-irziezet, kif imsemmi fil-punt (ċ) tat-tielet sottoparagrafu ta’ l-Artikolu 6(1b), inkluż il-pjan ta’ teħid ta’ kampjuni u l-għadd u t-tip ta’ ksur tal-liġi misjuba kif ukoll ir-riżultati ta’ segwitu;
                     
                  
                        (d)
                     
                     
                        deskrizzjoni dettaljata tal-programm propost u rivedut ta’ monitoraġġ tal-BSE li jinkludi ż-żona ġeografika li fiha se jiġi implimentat il-programm u deskrizzjoni tas-sottopopolazzjonijiet ta’ annimali bovini li se jiġu koperti mill-programm rivedut ta’ monitoraġġ tal-BSE, inklużi indikaturi tal-limiti fl-età u d-daqs tal-kampjuni għall-ittestjar;
                     
                  
                        (e)
                     
                     
                        ir-riżultat ta’ analiżi tar-riskju komprensiva li turi li l-programm rivedut ta’ monitoraġġ tal-BSE se jiżgura l-ħarsien tas-saħħa tal-bniedem u ta’ l-annimali. Din l-analiżi tar-riskju għandha tinkludi analiżi koorta tat-twelid u studji oħrajn rilevanti li għandhom l-għan li juru li l-miżuri ta’ tnaqqis fir-riskju tat-TSE, inklużi l-projbizzjonijiet ta’ l-għalf kif imsemmija fil-punt (ċ) tat-tielet sottoparagrafu ta’ l-Artikolu 6(1b), ġew implimentati b’mod effiċjenti.
                     
                  7.2.   Kriterji epidemjoloġiċi
            Applikazzjonijiet għal reviżjoni ta’ programm ta’ monitoraġġ tal-BSE jistgħu jiġu aċċettati biss jekk l-Istat Membru kkonċernat jista’ juri li, b’żieda mar-rekwiżiti stipulati fil-punti (a), (b) u (ċ) tat-tielet sottoparagrafu ta’ l-Artikolu 6(1b), il-kriterji epidemjoloġiċi li ġejjin huma sodisfatti fit-territorju tiegħu:
            
                        (a)
                     
                     
                        għal perjodu ta’ minn l-anqas sitt snin konsekuttivi wara d-data ta’ l-implimentazzjoni ta’ l-iskema ta’ ittestjar tal-BSE tal-Komunità kif imsemmi fil-punt (b) tat-tielet sottoparagrafu ta’ l-Artikolu 6(1b):
                        jew
                        
                                    (i)
                                 
                                 
                                    it-tnaqqis medju tar-rata annwali ta’ inċidenza tal-BSE osservata fil-popolazzjoni adulta ta’ annimali bovini (li għandhom aktar minn 24 xahar) kien ogħla minn 20 % u l-għadd totali ta’ bhejjem affettwati mill-BSE li twieldu wara l-implimentazzjoni tal-projbizzjoni totali Komunitarja ta’ l-għalf għal annimali miżmuma fl-irziezet, kif imsemmi fil-punt (ċ) tat-tielet sottoparagrafu ta’ l-Artikolu 6(1b), ma qabiżx il-5 % ta’ l-għadd totali ta’ każi ta’ BSE kkonfermati;
                                    inkella
                                 
                              
                                    (ii)
                                 
                                 
                                    ir-rata ta’ inċidenza annwali ta’ BSE osservata fil-popolazzjoni adulta ta’ annimali bovini (li għandhom aktar minn 24 xahar) baqgħet konsistenti taħt il-1/100 000;
                                    inkella
                                 
                              
                                    (iii)
                                 
                                 
                                    bħala għażla oħra għal Stat Membru b’popolazzjoni adulta ta’ annimali bovini (li għandhom aktar minn 24 xahar) ta’ anqas minn 1 000 000 annimali, l-għadd akkumulat ta’ każi kkonfermati ta’ BSE baqa’ taħt ħamsa.
                                 
                              
                  
                        (b)
                     
                     
                        wara l-perjodu ta’ sitt snin imsemmi fil-punt (a), ma hemm l-ebda evidenza li l-qagħda epidemjoloġika tal-BSE qed tmur għall-agħar.